Skandeer dokumente enige tyd, enige plek
JY LEES NOU Skandeer dokumente enige tyd, enige plek
Kyk, admin is nie lekker nie. Maar wanneer jy daardie e-pos ontvang waarin jy gevra word om gou iets te teken, te skandeer en weer terug te stuur, is die wêreld sommer 'n nare plek as jy nie die nodige tegnologie het nie.
As jy nie 'n skandeerder het nie en eers met die bure moet reël of wag tot jy op die dorp kom, los jy dit sommer heeltemal en gaan werk eerder skaap.
CamScanner, 'n eenvoudige toepassing, is soos 'n Leatherman. Jy dink jy het dit nie nodig nie, tot jy op 'n Maandagoggend 'n huurkontrak moet teken. Soos nou die dag toe ek doer neffens die Boesmanland by die Le Rouxs gekuier het. Oom Dawid se skandeerder lol en tjoef-tjaf skandeer en e-pos ek die dokumente met CamScanner.
Jy kan selfs jou handtekening op die toepassing bêre en dokumente teken as dit nodig is. Jy kan letterlik enige dokument, faktuur of dieselstrokie rofweg afneem en in 'n netjiese PDF verander wat jy dan van jou selfoon af kan e-pos of met WhatsApp kan stuur.
Alle dokumente word op CamScanner gebêre indien jy dalk later weer daarna moet kyk of dalk weer 'n ID of rybewys nodig het.